Kod nas se općenito zadnjih deset godina djecu u školama uči da je ispodprosječnost sasvim zadovoljavajuća, a težnja ka izvrsnosti, koja se tako rado kod nas izgovara kao floskula, zapravo se vrlo često kažnjava, ili pokušava maskirati vojničkom discipliniranošću i posluhom

Govoreći o tome što je dosad napravila u književnosti i kulturi, a i o onome što tek kani napraviti, Helena Bulaja Madunić upadljivo često spominje riječ – prosvjetiteljstvo. To nije slučajno: ovu je agilnu kulturnu aktivistkinju, producenticu multimedijalnih projekata koji su unaprijedili recepciju književnosti – osobito one za djecu i mlade – razložno predstaviti kao prosvjetiteljicu novog doba. Najveći autoritet za interaktivne književne projekte, Helena Bulaja Madunić dio je malog izdavačkog pogona Naklada Bulaja koji je prije gotovo dvadeset godina pokrenuo projekt digitalizacije književne baštine, »Klasici hrvatske književnosti«, zahvaljujući kojem je danas svima besplatno dostupna kompletna lektirna građa, na online platformi eLektire.

Kad je većina zdvajala nad tobožnjom tiranijom novih tehnologija, Bulaja naklada je izbacivala pametne slikovnice, animirano interaktivno izdanje »Priča iz davnine«, glazbene igre za djecu, eksperimentalni interaktivni film »Mehaničke figure« inspiriran Teslom… A upravo je za Teslu vezano novo veliko poglavlje u karijeri Helene Bulaje Madunić – animirani dugometražni film o Tesli, koji u razvojnoj fazi prikuplja mahom oduševljenje filmaša, distributera i investitora spremnih uložiti u potencijalni kino megahit, potpisuje kao producentira. Projekt se realizira u suradnji s partnerima iz Srbije, a film prati i video igra koju kreira talentirani japanski animator Takeshi Oga. Autor scenarija beogradski je redatelj Branislav Brkić.

Pop Tesla

Što je ishodište ovog projekta, kako se rodila ideja o dugometražnom animiranom filmu o Tesli?

– U Madridu je u studenom 2014. postavljena do sada najveća biografska izložba o Nikoli Tesli, koju je radilo dvoje kustosa, Maria Santoyo i Miguel A Delgadu. Oni su u sekciji Pop Tesla, između ostalih radova u pop kulturi nadahnutih Teslom, uvrstili moj projekt »Mehaničke Figure – Inspirirani Teslom« i kratki film »Tesla i fenjerdžija« srpskog redatelja i scenarista Branislava Brkića. Oboje smo bili pozvani na otvorenje izložbe i posebno upriličenu projekciju naših filmova. Tako sam upoznala Branislava, čiji mi se kratki film na prvu jako svidio, i kroz razgovor sam doznala da on već ima gotov scenarij i za dugometražni film te da je kratki zapravo bio uvod u razvoj dugometražnog filmskog projekta.

Po povratku iz Madrida poslao mi je scenarij, koji je bio izvrstan, te sam mu sugerirala da se obavezno prijavi na najvažniji market dugometražnog animiranog filma Cartoon Movie, koji se održavao 2015. u ožujku u Lyonu. Kako se sve odvijalo jako brzo, već mi je tada postalo jasno da je priča koju je donio Branislav zaista jakog potencijala, da bi se mogla razviti u »ozbiljan« projekt. Pomogla sam mu oko pripreme materijala, tada smo sklopili i inicijalni dogovor o koprodukcijskoj suradnji s mojom novom producentskom tvrtkom »Moje Čarobne Misli« koja djeluje od 2011. Projekt je odabran kao jedan od najboljih dugometražnih europskih filmskih projekata u razvoju za predstavljanje potencijalnim partnerima i financijerima, što nam je pomoglo da samo par mjeseci od početka suradnje dobijemo i nekoliko vrhunskih europskih producenata i distributera, koji su nas odlučili pratiti u razvojnom procesu, što nam je naravno pomoglo dalje u ostvarivanju financijkih potpora Media EU agencije, HAVC-a i SFC-a.

S glavom u knjigama

Ovo nije prvi put da se bavite Teslom, naprotiv – više je vaših projekata bilo inspirirano njime. Kako je nastao lik djevojčice Ade koja sanja veličanstveni san o Tesli?

– Lik Ade inspiriran je Branislavovom kćerkom Adom, koja je također dvanestogodišnjakinja, i to je također jedan detalj koji me privukao da radim na ovom projektu. Jedan me kompozitor nedavno pitao u Barceloni koliko sam ja bila nalik Adi, rekla sam da zapravo i nema sličnosti među nama, ja sam kao dijete prije bila poput Teodora, uvijek s glavom u knjigama, učenju, stvaranju, konstruiranju, ispitivanju… zajednički nam je možda taj ženski impuls da stvari rješavamo brzo i efikasno. Branislav je kroz karakteriziranje Adinog lika želio poslati jednu jako lijepu poruku, da su njeni interes i način življenja, ne samo nešto što će nju učiniti dobrom i sretnom osobom, nego prije svega da je način na koji se odnosi prema svojim talentima i prijateljima, koje mora njegovati kroz strpljenje, učenje, radoznalost, nešto što može promijeniti svijet.

U kojoj je fazi projekt i koji su najveći izazovi?

– Razvoj filmskog dijela planiramo dovršiti do veljače 2017. godine, a najesen krećemo s razvojem video igre. Najveći izazov je u što kraćem vremenskom periodu naći snažnog europskog producenta koji će s nama ovaj film realizirati na način na koji ova priča to zaslužuje, a to je da bude svjetski kino hit! I to zato jer prije svega današnja djeca, zasuta satima i minutama potpuno besmislenih kaotičnih sadržaja bez ikakvog pripovijednog, misaonog i inspirativnog okvira, zaslužuju ovu priču, a naš cilj je da dopre do što više tinejdžera i upozna ih s Teslom, koji im zaista može biti pravi superheroj. Snaga koju djeca imaju u toj dobi, i to malo herojstvo koje se tada rađa u njima i želja da cijeli svijet živi u miru i blagostanju, danas biva usmjerena kroz hipertehnologizaciju, konzumerizam i isprazne zabavne sadržaje, u prikrivenu pubertetsku narcisoidnost, koja kasnije vodi u autodestrukciju i depresiju. Današnjoj djeci zbilja nije lako pronaći dostojne uzore, a mi vjerujemo da svi likovi u ovoj našoj priči upravo popunjavaju te nedostatke.

Građanin svijeta

Možete li predstaviti umjetnika Takeshija Oga? Kako ste se povezali s njim?